《观打鱼用东坡韵》
明代·何景明

大鱼跳波如掷块，溪日溶溶照金背。小鱼呴沫沿岸行，潜向沙边翻荇蒂。

家僮举网欣得鲜，持向庖丁割为鲙。磁罂始见红尾摇，霜刃旋看锦鳞碎。

我虽爱此不忍食，悔不先教放溪濑。自爱含生天地间，宁知失意波涛外。

嗟哉小物尚有然，人间得丧谁能会。君不见鲲与鲸，钓者持纶空尔思，倏忽乘云下沧海。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。